text: L'Espora, un nou viver cooperatiu a l'Hospitalet | Nexe
  L'Espora s'obre pas a l'Hospitalet de Llobregat, on quatre entitats han reconvertit un local situat al número 66 del carrer Llobregat en un viver destinat a compartir recursos i mancomunar serveis. Per ara, l'espai agrupa la llibreria Llavors, la cooperativa especialitzada en comptabilitat i assessoria financera Ekonomikon, el diari Districte 7, així com l'Associació de dones Mujeres Unidas Entre Tierras (MUET). Tots han unit esforços gràcies a CultiuCoop, un pla d'ajuda al teixit cooperatiu que coordina l'ateneu La Col·lectiva i dinamitza la Xarxa d'Economia Solidària de L'Hospitalet de Llobregat (XESLH).
  Com explica Noelia, la idea de L'Espora va sorgir a la taula territorial on conjuntament van valorar la necessitat "de tenir un espai per llibreria, un altre per cooperatives que comencen i diverses zones adaptables perquè, tant en els dies laborables com els caps de setmana, cada entitat faci la seva activitat".
  En la trobada de taula territorial, organitzada per La Col·lectiva, "vam parlar de comptar amb un espai que, en un barri tan massificat com Collblanc, era molt difícil de trobar", afegeix Noelia. Així és com, amb aquest objectiu, van iniciar una campanya de micromecenatge, que va cloure a febrer d'enguany i ha permès sufragar els sobrecostos derivats d'arranjar el recinte.
  Quant a la llibreria Llavors, es tracta d'un projecte que segueix el rastre de Contrabandos, que el 2020 va traspassar el seu local del Raval a la Panafricana per centrar-se en l'editorial Pol·len. Va ser aleshores que Noelia i dues sòcies més contactar-hi per estudiar la possibilitat de replicar el model de promoció d'editorials independents i llibres crítics a l'Hospitalet. "Teníem clar que havíem de ser una cooperativa i, gràcies a l'acompanyament de La Col·lectiva, vam polir el pla de viabilitat i vam convertir el projecte en un espai mancomunat", comenta Noelia.
  A banda de la llibreria, L'Espora també disposa d'un espai de cotreball que ara mateix gaudeixen les cooperatives Ekonomikon i Districte7 i l'associació MUET
  A banda de la llibreria, L'Espora també disposa d'un espai de cotreball que ara mateix gaudeixen les cooperatives Ekonomikon i Districte7 i l'associació MUET, a més d'un pati per fer activitats a l'aire lliure. Curiosament, la seva obertura va coincidir amb el naixement de Districte 7, un diari local que se sosté a través d'una cooperativa formada per 50 persones, entre sòcies de consum i col·laboradores. Allà, els redactors hi van tres dies a la setmana i, com indica l'Ignasi, un dels seus membres, "ens serveix de base d'operacions en una ciutat -la segona de Catalunya, amb 270.000 habitants- que, tret del diari municipal, té un dèficit històric de mitjans."
  Districte 7 també s'ha finançat sota la fórmula del micromecenatge, en el qual han participat 120 persones, cosa que li ha servit per visualitzar-se i nodrir-se d'una àmplia xarxa de col·laboradors. Prova d'aquest suport mutu és el ventall de continguts que publica i les recomanacions literàries que, cada quinze dies, les companyes de la llibreria i el col·lectiu Narrativas Periféricas pengen a la web de l'Espora.
  A propòsit d'aquesta vocació col·laborativa, Noelia indica "volem mancomunar serveis i despeses corrents per tal que surtin més assequibles als diferents projectes". No sols això: l'espai també s'ha habilitat per repartir cistelles ecològiques i acollir assemblees i reunions del Sindicat de Llogateres i altres col·lectius de L'Hospitalet.
  Reforçant l'arrelament
  Una altra de les entitats de L'Espora és Mujeres Unidas Entre Tierras (MUET), dedicada a la integració i l'atenció de treballadores de la llar i les curs que, en la seva majoria, porten poc temps a Catalunya i es troben en situació precària. Conscient que la Llei d'estrangeria les obliga a treballar tres anys dins l'economia submergida, els tècnics de MUET els ofereixen formació perquè coneguin els seus drets laborals i regularitzin els papers, a més de cursos d'alfabetització digital i suport a l'hora de tramitar les sol·licituds per renovar l'empadronament o la targeta sanitària.
  Isabel, impulsora de MUET, explica que utilitzen tres canals de Whatsapp per coordinar les usuàries, a les quals informen de qualsevol novetat legislativa: "Enguany, gràcies a la subvenció de la Generalitat que permet, a qui contracta cuidadores, cobrar un any de seguretat social per una empleada, hem regularitzat cinc dones i tenim deu casos més en tràmit."
  Des de MUET aprofiten L'Espora per fer reunions i coordinar els serveis gratuïts que ofereixen de forma presencial amb la Red estatal de Trabajadoras del Hogar
  Des de MUET aprofiten L'Espora per fer reunions i coordinar els serveis gratuïts que ofereixen de forma presencial amb la Red estatal de Trabajadoras del Hogar. Atenen usuàries del Baix Llobregat, Osona i moltes altres que, tot i no viure a Catalunya, han demanat seguir rebent informació. Per Isabel, el suport psicològic en temps de pandèmia ha estat uns dels majors requeriments, i més quan una vintena d'usuàries han sofert violència masclista, cosa que ha obligat l'entitat a redireccionar alguns casos.
  La incorporació de MUET al cotreball va gestar-se l'octubre de 2020, després que les seves impulsores contactessin amb la XECLH i La Col·lectiva: "Els agradava la nostra tasca i, quan van agafar el local, vam refer la instal·lació elèctrica aprofitant el coneixement d'algunes de les nostres usuàries". D'aquesta manera, remarca Isabel, l'Associació Mujeres Unidas Entre Tierras s'ha pogut establir a L'Espora i ja estudia convertir-se en cooperativa en un futur no molt llunyà. "Esperem fer-ho, però abans volem ampliar l'equip, perquè tot i portar deu anys en l'activisme, encara hem de créixer per repartir-nos millor les tasques".
  Així és com L'Espora va fent camí com un espai polivalent i inclusiu de referència a Collblanc, mentre ja genera complicitats amb la resta de barris de L'Hospitalet i altres nuclis de l'entorn.
  Abarka Coop: activisme des de la gastronomia africana
  Cotó Roig: el repte de relocalitzar el tèxtil
  Young IT Girls: fomentant la tecnologia entre les dones
  L'associació catalana, formada per una seixantena de joves investigadores, treballa per erradicar l'estigma i el biaix de gènere que encara persisteix en el camp de la tecnologia i la ciència.